তাফসির : আগের আয়াতে বলা হয়েছিল, হজরত ইউসুফ (আ.) ছোট ভাই বিনিয়ামিনকে নিজের কাছে রেখে দেওয়ার জন্য পরিকল্পনা গ্রহণ করেছিলেন। তিনি একটি মূল্যবান রাজকীয় পাত্র গোপনে বিনিয়ামিনের মালপত্রের মধ্যে রেখে দেন। এরপর রাজরক্ষীরা ওই মূল্যবান পাত্রটি বিনিয়ামিনের রসদপত্রের মধ্যে পেয়ে তাকে ‘চোর’ সাব্যস্ত করে। এ ‘অপরাধে’ তারা তাকে আটক করে। আলোচ্য আয়াতের মূলকথা হলো, হজরত ইউসুফ (আ.)-এর বৈমাত্রেয় ভাইয়েরা যখন দেখল বিনিয়ামিনকে নিয়ে বাড়ি ফেরা অসম্ভব হয়ে পড়েছে তখন তারা ভীষণ দুশ্চিন্তায় পড়ে যায়। তাদের মনে পড়ে যায়, তারা বাবার সঙ্গে প্রতিজ্ঞা করে এসেছে যে বিনিয়ামিনকে অবশ্যই সঙ্গে করে নিয়ে আসবে। তারা অঙ্গীকার করেছিল যে ইউসুফ (আ.)-এর ঘটনার পুনরাবৃত্তি ঘটবে না। এ জন্য তারা মিসরের রাজার কাছে আবেদন করে, বিনিয়ামিনের পরিবর্তে তাদের একজনকে আটক রেখে বিনিয়ামিনকে তার বাবার কাছে ফিরে যাওয়ার অনুমতি দেওয়া হোক। কিন্তু হজরত ইউসুফ (আ.) তাদের আবেদন গ্রহণ করেননি। তাদের জানিয়ে দেওয়া হয়, আইন অনুযায়ী একমাত্র দোষী ব্যক্তিকেই আটক রাখতে হবে, অন্য কাউকে রাখার সুযোগ নেই।